Hartseer ma hoor getuienis in Jayde-saak aan | Netwerk24
Deur Cara-Lee Scheun
21 April 2017 13:02
Christopher Panayiotou saam met Adv.Terry Price(links) en Alwyn Griebenow. Foto: Werner HillsDie Jayde Panayiotou-moordverhoor het Vrydag – presies twee jaar sedert sy voor haar meenthuis in Port Elizabeth ontvoer en later vermoor is – op ’n emosionele noot in die hooggeregshof in Port Elizabeth hervat. Haar ma, Michelle Inggs, het saggies in die hofbanke gehuil terwyl haar vermoorde dogter se man, Christopher Panayiotou, die hof ingebring is. Jayde Panayiotou se ma, Michelle in hoogeregshof in Port Elizabeth. Foto: Werner Hills Hy was na bewering die baasbrein agter die moord op Jayde op 21 April 2015. Adv. Marius Stander, vir die staat, het ao. Lorenzo Zeelie van die Kabegapark-polisie Woensdagoggend met die begin van die verhoor as getuie geroep.Zeelie het getuig dat hy aan diens was toe Luthando Siyoni, vermeende middelman in die moord, na die polisiekantoor gebring is. Die staat voer aan dat Panayiotou Siyoni betaal het om Jayde te laat vermoor. Siyoni is verlede jaar as ’n Artikel 204-staatsgetuie na die getuiebank geroep, waar hy beweer het dat die polisie hom aangerand en gedwing het om ’n bekentenis af te lê. Zeelie het getuig dat daar wel ’n klein besering aan Siyoni se oog was toe hy hom in die polisieselle gesien het. Hy het egter bygevoeg dat Siyoni nie oor die besering gekla het nie, maar wel oor die etes wat hy tot dusver ontvang het. Adv. Terry Price, SC, Panayiotou se regsverteenwoordiger, het Zeelie in kruisondervraging gevra hoekom hy Siyoni nie oor die besering uitgevra het nie. Zeelie het nie geantwoord nie. Kapt. LeFleur Baadjies, ’n afgetrede polisiebeampte wat voorheen in die Kabegapark-polisiekantoor gestasioneer was, het getuig dat hy Siyoni in die polisieselle gevra het of hy enige klagtes het. Hy het geen besering aan Siyoni se gesig gesien nie. Price het dit aan Baadjies gestel dat hy Siyoni nie gesien het nie, aangesien hy nie die besering sou kon miskyk nie. Die verhoor duur voort.